গ্র্যান্ড কোমোর

গ্যান্ড কোমোর ( ফরাসি উচ্চারণ: [ɡʁɑ̃d kɔmɔʁ]; স্থানীয় নাম: নগাজিদজা) হলো আফ্রিকার উপকূলবর্তী দ্বীপরাষ্ট্র কোমোরোসের একটি দ্বীপ। এটি কোমোরোসের সবচেয়ে বড় দ্বীপ। এই দ্বীপে প্রধানত কমোরীয় জাতিগোষ্ঠীর মানুষ বসবাস করে। ২০০৬ সালের হিসাব অনুযায়ী এর জনসংখ্যা ছিল প্রায় ৩,১৬,৬০০ জন। দ্বীপটির রাজধানী হলো মরোনি, যা একই সাথে পুরো দেশেরও জাতীয় রাজধানী হিসেবে কাজ করে। দ্বীপটিতে নগাজিদজা সালতানাত বা বাম্বাও সালতানাত প্রতিষ্ঠিত হয়েছিল, যারা ১৪০০ থেকে ১৯১২ সাল পর্যন্ত এটি শাসন করে। গ্র্যান্ড কোমোর দ্বীপটি মূলত দুটি শিল্ড আগ্নেয়গিরি দ্বারা গঠিত। এর মধ্যে মাউন্ট কাথালা হলো দেশের সর্বোচ্চ শৃঙ্গ, যার উচ্চতা সমুদ্রপৃষ্ঠ থেকে ২,৩৬১ মিটার (৭,৭৪৬ ফুট)। সংবিধানের ২০০৯ সালের সংশোধনী অনুযায়ী, অন্যান্য দ্বীপগুলোর মতো এই দ্বীপও একটি নির্বাচিত গভর্নর দ্বারা শাসিত হয়। কেন্দ্রীয় সরকারের ক্ষমতা তুলনামূলকভাবে সীমিত করা হয়েছে এবং দ্বীপ পর্যায়ের স্বশাসনের গুরুত্ব বৃদ্ধি করা হয়েছে। ইতিহাস কয়েক শতাব্দী ধরে গ্র্যান্ড কোমোর একাধিক সালতানাতে বিভক্ত ছিল, যার মধ্যে বামবাও, ইতসান্দ্রা, মিৎসামিহুলি, মবাদজিনি, হাম্বু, ওয়াশিলি, হামাহামে, এমবওয়ানকু, এম্বুদে ও ডোম্বা উল্লেখযোগ্য। এর সুলতানদের “মফাউমে” নামেও পরিচিত করা হতো। ১৮৮৬ সালে আনজুয়ানের শাসক সুলতান সাঈদ আলি বিন সাঈদ ওমর “নগাজিদজা রাষ্ট্র” ঘোষণা করেন। তিনি অন্য সালতানাতগুলিকেও দখল করে নেন এবং দ্বীপটিতে একটি ফরাসি প্রটেক্টরেট (সংরক্ষিত অঞ্চল) প্রতিষ্ঠা করেন। তবে ১৮৯৩ সালে সুলতান সাঈদ আলিকে রেউনিওঁতে নির্বাসিত করা হয়। ১৯১০ সালে তিনি পদত্যাগ করেন এবং ১৯১২ সালে ফ্রান্স দ্বীপটি আনুষ্ঠানিকভাবে সংযুক্ত করে নেয় এবং সালতানাত ব্যবস্থা বিলুপ্ত করা হয়। ১৯৭৫ সালে গ্র্যান্ড কোমোর, আনজুয়ান ও মোহেলি একত্রে স্বাধীনতা ঘোষণা করে “কমোরোস” নামের একটি রাষ্ট্র গঠন করে। ১৯৯৬ সালের ২৩ নভেম্বর ইথিওপিয়ান এয়ারলাইন্স ফ্লাইট ৯৬১ ইথিওপিয়ার আকাশসীমায় হাইজ্যাক হয়, যখন এটি আদ্দিস আবাবা থেকে নাইরোবি যাচ্ছিল। তখন বোয়িং ৭৬৭-২৬০ইআর বিমানটি জ্বালানি শেষ হয়ে নগাজিদজার উত্তরের উপকূলে ভারত মহাসাগরে জরুরি অবতরণ করে। এই দুর্ঘটনায় ১৭৫ জনের মধ্যে ১২৫ জন নিহত হন, যার মধ্যে ৩ জন হাইজ্যাকারও ছিল। ১৯৯৭ সালে কমোরোস রাষ্ট্র ভেঙে পড়তে শুরু করে। কারণ আনজুয়ান ও মোহেলি বিচ্ছিন্ন হয়ে যায়। তখন নগাজিদজা ফেডারেল নিয়ন্ত্রণে একমাত্র দ্বীপ হিসেবে বাকি থাকে। তবে ২০০২ সালের মধ্যে নতুন সংবিধানের মাধ্যমে নগাজিদজা আবার অন্যান্য দ্বীপের সঙ্গে পুনরায় একত্রিত হয়। ২০০২ সালের মে মাসে আবদু সোলেহ এলবাক গ্র্যান্ড কোমোরের প্রেসিডেন্ট নির্বাচিত হন। প্রথম দফা ভোটে তিনি মাত্র ১৭% ভোট পেয়েও প্রথম স্থানে আসেন। দ্বিতীয় দফা নির্বাচনে ৬০% ভোট পেয়ে বিজয়ী হন। তিনি ২০০৭ সালের জুলাই নির্বাচন পর্যন্ত তার পদে ছিলেন। এরপর মুহাম্মদ আব্দুল ওয়াহাব দ্বীপটির প্রেসিডেন্ট নির্বাচিত হন। এরপর থেকে নাগদিজদার “প্রেসিডেন্ট” পদটি পরিবর্তিত হয়ে “গ্র্যান্ড কোমোরের গভর্নর” পদে রূপান্তরিত হয়। পরিবহন প্রিন্স সাঈদ ইব্রাহিম আন্তর্জাতিক বিমানবন্দরটি দ্বীপটিতে সেবা প্রদান করে। আরো দেখুন কোমোরোস কমরোসে ইসলাম তথ্যসূত্র